Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την άρση της αναστολής των αναλήψεων υποχρεώσεων από το Ταμείο Συνοχής για την Ουγγαρία /* COM/2012/0275 final - 2012/0144 (NLE) */





ΑΙΤΙΟΛΟΓΙΚΗ ΕΚΘΕΣΗ 1. Πρόσφατη απόφαση του Συμβουλίου για την αναστολή των αναλήψεων υποχρεώσεων από το Ταμείο Συνοχής Στις 13 Μαρτίου 2012, με την εκτελεστική απόφαση 2012/156/ΕΕ[1], το Συμβούλιο αποφάσισε να αναστείλει αναλήψεις υποχρεώσεων του Ταμείου Συνοχής για την Ουγγαρία ύψους 495,2 εκατομμυρίων ευρώ, με εφαρμογή από 1ης Ιανουαρίου 2013, ποσό που αντιπροσωπεύει 0,5% του ΑΕΠ και 29% των κονδυλίων που δικαιούται η χώρα από το Ταμείο Συνοχής για το 2013. Η απόφαση αυτή βασίστηκε στην απόφαση 2012/139/ΕΕ[2] του Συμβουλίου, της 24ης Ιανουαρίου 2012, με την οποία διαπιστώθηκε ότι η Ουγγαρία δεν είχε λάβει αποτελεσματικά μέτρα σε εφαρμογή της σύστασης του Συμβουλίου της 7ης Ιουλίου 2009, προκειμένου να διορθώσει το υπερβολικό έλλειμμα με αξιόπιστο και διατηρήσιμο τρόπο μέχρι το 2011. Υπάρχουν όροι για την πρόσβαση σε συνδρομή του Ταμείου Συνοχής, οι οποίοι εξαρτούν την εν λόγω συνδρομή από την αποφυγή υπερβολικού δημοσιονομικού ελλείμματος σύμφωνα με το άρθρο 126 της Συνθήκης για τη λειτουργία της Ευρωπαϊκής Ένωσης (ΣΛΕΕ)[3]. Αυτοί οι όροι αποσκοπούν στην παροχή περισσότερων κινήτρων προς τις εθνικές κυβερνήσεις ώστε να εφαρμόζουν υγιείς δημοσιονομικές πολιτικές, συμβάλλοντας έτσι στη δημιουργία των μακροοικονομικών συνθηκών που χρειάζονται για να εξασφαλιστεί η αποτελεσματική χρήση των πόρων του Ταμείου Συνοχής. Ειδικότερα, το άρθρο 4 παράγραφος 1 του κανονισμού (EΚ) αριθ. 1084/2006 του Συμβουλίου, της 11ης Ιουλίου 2006, για την ίδρυση Ταμείου Συνοχής και την κατάργηση του κανονισμού (ΕΚ) αριθ. 1164/94 ορίζει ότι το Συμβούλιο μπορεί να αποφασίσει, κατόπιν πρότασης της Επιτροπής, να αναστείλει μέρος ή το σύνολο των πιστώσεων ανάληψης υποχρεώσεων από το Ταμείο για το οικείο κράτος μέλος όταν: i) το εν λόγω κράτος μέλος υπόκειται σε διαδικασία υπερβολικού ελλείμματος (ΔΥΕ) και ii) δεν έχει λάβει αποτελεσματικά μέτρα ανταποκρινόμενο στη σύσταση του Συμβουλίου σύμφωνα με το άρθρο 126 παράγραφος 7 της ΣΛΕΕ[4] για να το διορθώσει εντός της καθορισμένης προθεσμίας. Το σημείο ενεργοποίησης της αναστολής των πιστώσεων ανάληψης υποχρεώσεων αποτελεί, συνεπώς, απόφαση του Συμβουλίου που εκδίδεται με βάση το άρθρο 126 παράγραφος 8 της ΣΛΕΕ[5]. Η απόφαση σχετικά με το ποσό των αναλήψεων υποχρεώσεων του Ταμείου Συνοχής που θα ανασταλούν αποσκοπούσε να εξασφαλίσει ότι η αναστολή είναι αποτελεσματική και αναλογική, λαμβάνοντας ταυτόχρονα υπόψη την τρέχουσα συνολική οικονομική κατάσταση στην Ευρωπαϊκή Ένωση και τη σχετική σημασία του Ταμείου Συνοχής για την οικονομία του οικείου κράτους μέλους. 2. Προϋποθέσεις άρσης της αναστολής των αναλήψεων υποχρεώσεων του Ταμείου Συνοχής για την Ουγγαρία Σύμφωνα με το άρθρο 4 παράγραφος 2 του κανονισμού (ΕΚ) αριθ. 1084/2006, στην περίπτωση που το Συμβούλιο διαπιστώσει ότι το ενδιαφερόμενο κράτος μέλος έχει λάβει τα απαραίτητα διορθωτικά μέτρα, αποφασίζει, αμελλητί, να άρει την αναστολή των σχετικών αναλήψεων υποχρεώσεων. Ταυτόχρονα με την έκδοση της εκτελεστικής απόφασης 2012/156/ΕΕ του Συμβουλίου, η Επιτροπή εξέδωσε την ακόλουθη δήλωση: «Προκειμένου να διευκολύνει την απόφαση του Συμβουλίου, η Επιτροπή δεσμεύεται να παρουσιάσει άμεσα στο Συμβούλιο αξιολόγηση σχετικά με τη λήψη αποτελεσματικών μέτρων μετά την υιοθέτηση από την ουγγρική κυβέρνηση διορθωτικών μέτρων για την εκπλήρωση της σύστασης του Συμβουλίου της 13ης Μαρτίου 2012 βάσει του άρθρου 126 παράγραφος 7 της ΣΛΕΕ.». Επιπλέον, το Συμβούλιο, κατόπιν της δέσμευσης της ουγγρικής κυβέρνησης ότι τα αναγκαία διορθωτικά μέτρα θα αντικατοπτρίζονται στο πρόγραμμα σύγκλισης της Ουγγαρίας που θα εκδοθεί τον Απρίλιο του 2012 και σε άλλα συναφή δημόσια έγγραφα και αποφάσεις, δήλωσε ότι θα επανέλθει στο ζήτημα κατά τη σύνοδο της 22ας Ιουνίου 2012 με σκοπό την άρση της αναστολής εφόσον πληρούνται οι προϋποθέσεις. 2.1. Η σύσταση του Συμβουλίου δυνάμει του άρθρου 126 παράγραφος 7 της ΣΛΕΕ, της 13ης Μαρτίου 2012, για τη διατηρήσιμη διόρθωση του υπερβολικού δημοσιονομικού ελλείμματος μέχρι το 2012 Στη νέα (την πέμπτη) σύσταση προς την Ουγγαρία δυνάμει του άρθρου 126 παράγραφος 7 ΣΛΕΕ, το Συμβούλιο καθόρισε μεγαλύτερη προθεσμία έως το 2012 για να τεθεί τέρμα στην τρέχουσα κατάσταση υπερβολικού ελλείμματος με αξιόπιστο και διατηρήσιμο τρόπο. Συγκεκριμένα, για τον σκοπό αυτό, το Συμβούλιο ζήτησε από τις ουγγρικές αρχές: i) να διασφαλίσουν την επίτευξη του στόχου του ελλείμματος 2,5% του ΑΕΠ για το 2012, η οποία, βάσει των ενδιάμεσων προβλέψεων του Φεβρουαρίου των υπηρεσιών της Επιτροπής, θα απαιτούσε πρόσθετη δημοσιονομική προσπάθεια τουλάχιστον 0,5% του ΑΕΠ και θα έπρεπε να γίνει μέσω της περαιτέρω εξειδίκευσης και της εφαρμογής των ήδη προγραμματισμένων μέτρων, καθώς και μέσω της εφαρμογής περαιτέρω μέτρων εξυγίανσης διαρθρωτικού χαρακτήρα εν ανάγκη· ii) να διαθέσουν πιθανά έκτακτα κέρδη για τη βελτίωση του ονομαστικού ισοζυγίου· iii) να λάβουν τα απαραίτητα πρόσθετα μέτρα διαρθρωτικού χαρακτήρα που χρειάζονται για να διασφαλισθεί ότι το έλλειμμα του 2013 θα παραμείνει πολύ πιο κάτω από το ανώτατο όριο 3% του ΑΕΠ, ακόμα και μετά την πλήρη εξάλειψη των έκτακτων εσόδων που ανέρχονται σχεδόν στο 1% του ΑΕΠ· και iv) να ενσωματώσουν επαρκείς προβλέψεις αποθεματικών στους προσεχείς νόμους για τον προϋπολογισμό. Ταυτόχρονα, το Συμβούλιο υπογράμμισε ότι η δημοσιονομική προσαρμογή πρέπει να συμβάλει στη μείωση του δημόσιου χρέους και ότι χρειάζεται να υποστηριχθεί από τις προτεινόμενες βελτιώσεις του πλαισίου δημοσιονομικής διακυβέρνησης. 2.2. Η αξιολόγηση της Επιτροπής σχετικά με τα μέτρα που ελήφθησαν Από την τρέχουσα πληροφόρηση προκύπτει ότι η Ουγγαρία έχει λάβει μέτρα που αντιπροσωπεύουν επαρκή πρόοδο όσον αφορά τη διόρθωση του υπερβολικού ελλείμματος. Ειδικότερα, παρά την ελαφρά εξασθένηση του υποκειμένου μακροοικονομικού περιβάλλοντος, όπως αναφέρεται στις εαρινές προβλέψεις των υπηρεσιών της Επιτροπής του 2012, το δημοσιονομικό έλλειμμα αναμένεται να φθάσει το 2,5% του ΑΕΠ το 2012 και να παραμείνει σαφώς κατώτερο της τιμής αναφοράς του 3% του ΑΕΠ το 2013, όπως συνέστησε το Συμβούλιο τον Μάρτιο. Τα νέα μέτρα που εξαγγέλθηκαν στο πλαίσιο του προγράμματος σύγκλισης συνεπάγονται πρόσθετα διαρθρωτικά μέτρα ισοδύναμα με το 0,3% του ΑΕΠ και βελτίωση του διαρθρωτικού ισοζυγίου κατά ¼% του ΑΕΠ το 2012, σε σύγκριση με την αξιολόγηση στην οποία βασίστηκαν οι συστάσεις του Συμβουλίου του Μαρτίου 2012. Το αποτέλεσμα αυτό είναι κατά τι χαμηλότερο από τη συνιστώμενη πρόσθετη δημοσιονομική προσπάθεια ύψους 0,5% του ΑΕΠ, αλλά μπορεί να θεωρηθεί σε γενικές γραμμές αποδεκτό, λαμβανομένων υπόψη των αναθεωρήσεων σχετικά με τη δυνητική μεγέθυνση του ΑΕΠ και του γεγονότος ότι τα προβλεπόμενα έσοδα είναι χαμηλότερα από τα συνήθως αναμενόμενα βάσει της τυπικής ελαστικότητας των φόρων. Η χρησιμοποίηση εκτάκτων εσόδων για τη βελτίωση της προσέγγισης του στόχου και η ενσωμάτωση επαρκών προβλέψεων αποθεματικών στους προσεχείς προϋπολογισμούς δεν έχουν ακόμη αποδειχθεί. Βάσει των εαρινών προβλέψεων του 2012, το χρέος της γενικής κυβέρνησης αναμένεται να μειωθεί σε 78,5% του ΑΕΠ το 2012 και ελαφρά περισσότερο το 2013. Τέλος, έχει σημειωθεί κάποια πρόοδος στη βελτίωση του πλαισίου δημοσιονομικής διακυβέρνησης, αλλά πρέπει ακόμη να σχεδιαστούν και να εγκριθούν σημαντικές μεταρρυθμίσεις πριν από τη λήξη της εαρινής συνόδου του κοινοβουλίου. Στο πλαίσιο αυτό και λαμβανομένων επίσης υπόψη των πρόσφατων, χειρότερων από τα αναμενόμενα, στοιχείων για την ανάπτυξη του πρώτου τριμήνου, η Επιτροπή θα εξακολουθήσει να παρακολουθεί στενά τις δημοσιονομικές εξελίξεις στην Ουγγαρία σύμφωνα με τη Συνθήκη και το Σύμφωνο Σταθερότητας και Ανάπτυξης, λαμβάνοντας ιδίως υπόψη το παρατεταμένο ιστορικό της παρούσας διαδικασίας υπερβολικού ελλείμματος. Οι εξαμηνιαίες εκθέσεις της κυβέρνησης στο πλαίσιο αυτής της ΔΥΕ θα αποτελέσουν μια από τις πηγές πληροφοριών για το σκοπό αυτό. 3. Προτεινόμενη άρση της αναστολής των αναλήψεων υποχρεώσεων από το Ταμείο Συνοχής για την Ουγγαρία Η Επιτροπή, αφού έλαβε υπόψη την εκ μέρους της αξιολόγηση των μέτρων που έχει λάβει η Ουγγαρία σε εφαρμογή της σύστασης του Συμβουλίου της 13ης Μαρτίου 2012, που εκδόθηκε δυνάμει του άρθρου 126 παράγραφος 7 ΣΛΕΕ, με στόχο να τεθεί τέρμα στην κατάσταση υπερβολικού δημοσιονομικού ελλείμματος μέχρι το 2012, είναι της γνώμης ότι πληρούνται οι προϋποθέσεις για να αρθεί η αναστολή των αναλήψεων υποχρεώσεων από το Ταμείο Συνοχής. Κατ’ ακολουθία, η Επιτροπή προτείνει στο Συμβούλιο να άρει την αναστολή των αναλήψεων υποχρεώσεων από το Ταμείο Συνοχής, η οποία προβλέπεται στην εκτελεστική απόφαση 2012/156/ΕΕ του Συμβουλίου. Η Επιτροπή θα εξακολουθήσει να παρακολουθεί στενά τις δημοσιονομικές εξελίξεις στην Ουγγαρία, όπως προβλέπεται στο άρθρο 10 του κανονισμού (ΕΚ) αριθ. 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος, μεταξύ άλλων και βάσει των εξαμηνιαίων εκθέσεων που συντάσσει η κυβέρνηση, και στο πλαίσιο της μετά το πρόγραμμα εποπτείας μετά τη λήξη της χρηματοδοτικής συνδρομής που κατέστη διαθέσιμη σύμφωνα με την απόφαση 2009/102/ΕΚ του Συμβουλίου, της 4ης Νοεμβρίου 2008, για τη χορήγηση κοινοτικής μεσοπρόθεσμης οικονομικής στήριξης στην Ουγγαρία[6] ή στο πλαίσιο οποιουδήποτε νέου προγράμματος ενωσιακής χρηματοδοτικής συνδρομής για την Ουγγαρία που ενδέχεται να εγκρίνει το Συμβούλιο. Εάν, σε οποιαδήποτε χρονική στιγμή, πριν από την κατάργηση δυνάμει του άρθρου 126 παράγραφος 12 ΣΛΕΕ, τα μέτρα που ελήφθησαν αποδεικνύονται ανεπαρκή, η Επιτροπή θα συστήσει στο Συμβούλιο να εκδώσει νέα απόφαση βάσει του άρθρου 126 παράγραφος 8 και μπορεί να προτείνει στο Συμβούλιο να εκδώσει απόφαση αναστολής των αναλήψεων υποχρεώσεων από το Ταμείο Συνοχής. 2012/0144 (NLE) Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την άρση της αναστολής των αναλήψεων υποχρεώσεων από το Ταμείο Συνοχής για την Ουγγαρία ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1084/2006 του Συμβουλίου, της 11ης Ιουλίου 2006, για τη δημιουργία του Ταμείου Συνοχής και την κατάργηση του κανονισμού (ΕΚ) αριθ. 1164/94[7], και ιδίως το άρθρο 4 παράγραφος 2, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το άρθρο 4 του κανονισμού (ΕΚ) αριθ. 1084/2006 καθορίζει τις προϋποθέσεις χορήγησης συνδρομής από το Ταμείο Συνοχής. Σύμφωνα με την παράγραφο 1 του άρθρου αυτού, το Συμβούλιο μπορεί να αποφασίσει να αναστείλει εν όλω ή εν μέρει την ανάληψη υποχρεώσεων από το Ταμείο ως προς το ενδιαφερόμενο κράτος μέλος από την 1η Ιανουαρίου του έτους που έπεται της αποφάσεως περί αναστολής, εάν διαπιστώσει, σύμφωνα με το άρθρο 126 παράγραφος 8 ΣΛΕΕ, ότι το ενδιαφερόμενο κράτος μέλος, παρά τη σύσταση του Συμβουλίου βάσει του άρθρου 126 παράγραφος 7 ΣΛΕΕ[8] δεν έλαβε αποτελεσματικά μέτρα. (2) Στις 5 Ιουλίου 2004, με την απόφαση 2004/918/ΕΚ[9], το Συμβούλιο αποφάσισε σύμφωνα με το άρθρο 104 παράγραφος 6 της Συνθήκης για την ίδρυση της Ευρωπαϊκής Κοινότητας (ΣΕΚ) ότι στην Ουγγαρία υπήρχε υπερβολικό έλλειμμα. Το Συμβούλιο εξέδωσε πρώτη σύσταση στις 5 Ιουλίου 2004, δεύτερη σύσταση στις 8 Μαρτίου 2005 και τρίτη σύσταση στις 10 Οκτωβρίου 2006 προς την Ουγγαρία σύμφωνα με το άρθρο 104 παράγραφος 7 της ΣΕΚ. Στις 7 Ιουλίου 2009 το Συμβούλιο εξέδωσε τέταρτη σύσταση προς την Ουγγαρία σύμφωνα με το άρθρο 104 παράγραφος 7 της ΣΕΚ («σύσταση του Συμβουλίου της 7ης Ιουλίου 2009») και με στόχο να τερματιστεί η κατάσταση υπερβολικού δημοσίου ελλείμματος το αργότερο έως το 2011. (3) Στις 24 Ιανουαρίου 2012 το Συμβούλιο εξέδωσε την απόφαση 2012/139/ΕΕ[10], σύμφωνα με το άρθρο 126 παράγραφος 8 ΣΛΕΕ, στην οποία διαπίστωσε ότι η Ουγγαρία δεν είχε λάβει αποτελεσματικά μέτρα για τη διόρθωση του υπερβολικού δημοσιονομικού ελλείμματος παρά τη σύσταση του Συμβουλίου της 7ης Ιουλίου 2009 εντός της προβλεπόμενης προθεσμίας. (4) Στις 13 Μαρτίου 2012, με την εκτελεστική απόφαση 2012/156/ΕΕ[11], το Συμβούλιο αποφάσισε να αναστείλει ένα μέρος των αναλήψεων υποχρεώσεων του Ταμείου Συνοχής από 1ης Ιανουαρίου 2013 σύμφωνα με το άρθρο 4 του κανονισμού (ΕΚ) αριθ. 1084/2006. Η απόφαση σχετικά με το ποσό των αναλήψεων υποχρεώσεων του Ταμείου Συνοχής που θα ανασταλούν αποσκοπούσε να εξασφαλίσει ότι η αναστολή είναι αποτελεσματική και αναλογική, λαμβάνοντας ταυτόχρονα υπόψη την τρέχουσα συνολική οικονομική κατάσταση στην Ευρωπαϊκή Ένωση και τη σχετική σημασία του Ταμείου Συνοχής για την οικονομία του οικείου κράτους μέλους. Το Συμβούλιο έκρινε σκόπιμο, στην περίπτωση της πρώτης εφαρμογής του άρθρου 4 παράγραφος 1 του κανονισμού (ΕΚ) αριθ. 1084/2006 σε δεδομένο κράτος μέλος, το ποσό να οριστεί στο 50% της χορήγησης του Ταμείου Συνοχής για το 2013, χωρίς να υπερβαίνει ανώτατο όριο ύψους 0,5% του ονομαστικού ΑΕΠ του οικείου κράτους μέλους όπως προβλέφθηκε από τις υπηρεσίες της Επιτροπής. Επομένως, το Συμβούλιο αποφάσισε να αναστείλει αναλήψεις υποχρεώσεων του Ταμείου Συνοχής για την Ουγγαρία ύψους 495 184 000 ευρώ, με εφαρμογή από 1ης Ιανουαρίου 2013. (5) Την ίδια ημέρα, το Συμβούλιο εξέδωσε αναθεωρημένη σύσταση προς την Ουγγαρία σύμφωνα με το άρθρο 126 παράγραφος 7 ΣΛΕΕ («σύσταση του Συμβουλίου της 13ης Μαρτίου 2012»), με την οποία καθόριζε προθεσμία μέχρι το 2012 για να τεθεί τέρμα στην κατάσταση υπερβολικού δημοσιονομικού ελλείμματος. Συγκεκριμένα, συνιστούσε στην Ουγγαρία: i) να καταβάλει πρόσθετη δημοσιονομική προσπάθεια τουλάχιστον ½% του ΑΕΠ, βάσει της περαιτέρω εξειδίκευσης και της εφαρμογής μέτρων εξυγίανσης διαρθρωτικού χαρακτήρα, για να διασφαλίσει την επίτευξη του στόχου για έλλειμμα 2,5% του ΑΕΠ το 2012· ii) να διαθέσει πιθανά έκτακτα κέρδη για τη βελτίωση του ονομαστικού ισοζυγίου· iii) να λάβει τα απαραίτητα πρόσθετα μέτρα διαρθρωτικού χαρακτήρα που χρειάζονται για να διασφαλισθεί ότι το έλλειμμα του 2013 θα παραμείνει πολύ πιο κάτω από το ανώτατο όριο του 3% του ΑΕΠ· και iv) να ενσωματώσει επαρκείς προβλέψεις αποθεματικών στους προσεχείς νόμους για τον προϋπολογισμό. Ταυτόχρονα, το Συμβούλιο υπογράμμισε ότι η δημοσιονομική προσαρμογή πρέπει να συμβάλει στη μείωση του δημόσιου χρέους και ότι χρειάζεται να υποστηριχθεί από τις προτεινόμενες βελτιώσεις του πλαισίου δημοσιονομικής διακυβέρνησης. (6) Στις 23 Απριλίου 2012, η Ουγγαρία υπέβαλε την ετήσια επικαιροποίηση του οικείου προγράμματος σύγκλισης, στην οποία περιγραφόταν η δημοσιονομική στρατηγική της που θα διασφαλίσει τη διατηρήσιμη διόρθωση του υπερβολικού ελλείμματος εντός της προθεσμίας του 2012. Οι επίσημοι στόχοι για το έλλειμμα και οι προγραμματισμένες δημοσιονομικές προσπάθειες συμμορφώνονται με τη σύσταση του Συμβουλίου της 13ης Μαρτίου 2012 που εκδόθηκε δυνάμει του άρθρου 126 παράγραφος 7 ΣΛΕΕ. Το πρόγραμμα επιβεβαιώνει τον προηγούμενο μεσοπρόθεσμο στόχο του 1,5% του ΑΕΠ, τον οποίο επιδιώκει να επιτύχει μέχρι το 2013. Σύμφωνα με το επικαιροποιημένο πρόγραμμα, το δημόσιο χρέος μειώνεται συνεχώς καθόλη τη διάρκεια της προγραμματικής περιόδου σε 77% του ΑΕΠ το 2013 και κάτω του 73% του ΑΕΠ το 2015. Όσον αφορά τη μεταρρύθμιση της δημοσιονομικής διακυβέρνησης, οι αρχές ανακοίνωσαν ότι θα υποβάλουν στο Κοινοβούλιο τις αναγκαίες τροποποιήσεις στη διάρκεια της εαρινής συνόδου. (7) Βάσει των πληροφοριών που έχουν δημοσιοποιηθεί, η Επιτροπή συμπέρανε, στην ανακοίνωσή της 30ής Μαΐου 2012[12], ότι η Ουγγαρία έχει λάβει τα αναγκαία διορθωτικά μέτρα που αντιπροσωπεύουν επαρκή πρόοδο όσον αφορά τη διόρθωση του υπερβολικού ελλείμματος. Ειδικότερα, το δημοσιονομικό έλλειμμα αναμένεται να φθάσει το 2,5% του ΑΕΠ το 2012 και να παραμείνει σαφώς κατώτερο της τιμής αναφοράς του 3% του ΑΕΠ το 2013, όπως συνέστησε το Συμβούλιο τον Μάρτιο. Συγκεκριμένα, λαμβανομένων επίσης υπόψη όλων των δημοσιοποιημένων πληροφοριών που έχουν παρασχεθεί από την κυβέρνηση από τα μέσα Μαρτίου, οι υπηρεσίες της Επιτροπής προβλέπουν ότι το έλλειμμα του 2013 θα φθάσει το 2,7% του ΑΕΠ. Αν ληφθούν επίσης υπόψη η επίδραση των αναθεωρήσεων σχετικά με τη δυνητική μεγέθυνση του ΑΕΠ και η προβλεπόμενη απόκλιση από την τυπική ελαστικότητα των φόρων, η δημοσιονομική προσπάθεια κατά το 2012 μπορεί να θεωρηθεί ότι συμφωνεί σε γενικές γραμμές με την απαιτούμενη. Η χρησιμοποίηση εκτάκτων εσόδων και η ενσωμάτωση επαρκών προβλέψεων αποθεματικών στους προσεχείς προϋπολογισμούς δεν έχουν ακόμη αποδειχθεί. Βάσει των εαρινών προβλέψεων του 2012, το χρέος της γενικής κυβέρνησης αναμένεται να μειωθεί σε 78,5% του ΑΕΠ το 2012 και ελαφρά περισσότερο το 2013. Τέλος, έχει σημειωθεί κάποια πρόοδος στη βελτίωση του πλαισίου δημοσιονομικής διακυβέρνησης, αλλά πρέπει ακόμη να σχεδιαστούν και να εγκριθούν σημαντικές μεταρρυθμίσεις πριν από τη λήξη της εαρινής συνόδου του κοινοβουλίου. Στο πλαίσιο αυτό και λαμβανομένων επίσης υπόψη των πρόσφατων, χειρότερων από τα αναμενόμενα, στοιχείων για την ανάπτυξη του πρώτου τριμήνου, η Επιτροπή θα εξακολουθήσει να παρακολουθεί στενά τις δημοσιονομικές εξελίξεις στην Ουγγαρία. (8) Γενικότερα, η Ουγγαρία έχει λάβει τα αναγκαία διορθωτικά μέτρα σε εφαρμογή της σύστασης του Συμβουλίου της 13ης Μαρτίου 2012 για τη διόρθωση του υπερβολικού ελλείμματος εντός της προθεσμίας που έχει καθορίσει το Συμβούλιο. Επομένως, η εκτελεστική απόφαση 2012/156/ΕΕ του Συμβουλίου για την αναστολή μέρους των αναλήψεων υποχρεώσεων από το Ταμείο Συνοχής πρέπει να καταργηθεί. (9) Εάν, σε οποιαδήποτε χρονική στιγμή, πριν από την κατάργηση της απόφασης σχετικά με την ύπαρξη υπερβολικού ελλείμματος σύμφωνα με το άρθρο 126 παράγραφος 12 ΣΛΕΕ, τα μέτρα που λαμβάνονται αποδειχθούν ανεπαρκή, το Συμβούλιο, βάσει σύστασης της Επιτροπής, θα εκδώσει νέα απόφαση βάσει του άρθρου 126 παράγραφος 8 ΣΛΕΕ. Μπορεί, κατόπιν πρότασης της Επιτροπής, να εκδώσει απόφαση για την αναστολή των αναλήψεων υποχρεώσεων του Ταμείου Συνοχής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αίρεται η μερική αναστολή των αναλήψεων υποχρεώσεων από το Ταμείο Συνοχής για την Ουγγαρία, η οποία προβλέπεται στην εκτελεστική απόφαση αριθ. 2012/156/ΕΕ του Συμβουλίου. Άρθρο 2 Η παρούσα απόφαση απευθύνεται στην Ουγγαρία. Βρυξέλλες, Για το Συμβούλιο Ο Πρόεδρος [1] ΕΕ L 78 της 17.3.2012, σ. 19. [2] ΕΕ L 66 της 6.3.2012, σ. 6. [3] Αντικαθιστά το άρθρο 104 της Συνθήκης για την ίδρυση της Ευρωπαϊκής Κοινότητας (ΣΕΚ), όπως αναφέρεται στο άρθρο 4 του κανονισμού (ΕΚ) αριθ. 1084/2006. [4] Αντικαθιστά το άρθρο 104 παράγραφος 7 της ΣΕΚ, όπως αναφέρεται στο άρθρο 4 του κανονισμού (ΕΚ) αριθ. 1084/2006. [5] Αντικαθιστά το άρθρο 104 παράγραφος 8 της ΣΕΚ, όπως αναφέρεται στο άρθρο 4 του κανονισμού (ΕΚ) αριθ. 1084/2006. [6] ΕΕ L 37 της 6.2.2009, σ. 5. [7] ΕΕ L 210 της 31.7.2006, σ. 79. [8] Αντικαθιστά το άρθρο 104 της Συνθήκης για την ίδρυση της Ευρωπαϊκής Κοινότητας (ΣΕΚ), όπως αναφέρεται στο άρθρο 4 του κανονισμού (ΕΚ) αριθ. 1084/2006. [9] ΕΕ L 389 της 30.12.2004, σ. 27. [10] ΕΕ L 66 της 6.3.2012, σ. 6. [11] ΕΕ L 78 της 17.3.2012, σ. 19. [12] COM(2012) XXXLINK TO BE INSERTED HERE AFTER THE 30TH OF MAY